પ્રધાન તરીકે મળતા પગારભથ્થામાંથી એમનો નિર્વાહ ચાલતો નહિ. આ કારમી મોંઘવારીમાં બે છેડા ભેગા કરવા માટે એમને મિત્રોની મદદ લેવી પડતી. પોતે પોતાના સ્થાનનો ગેરઉપયોગ કરી મિત્રોને મદદ નહિ કરે એવી શરતે એ મિત્રોની મદદ સ્વીકારતા. એટલે એમને બહુ થોડી મદદ મળતી. દર વર્ષે એ ઈન્કમ ટૅક્ષનું સાચું રિટર્ન ભરતા, જે ઈન્કમ ટૅક્ષના અધિકારીઓને શરૂઆતનાં વર્ષોમાં સાચું નહોતું લાગતું. અલબત્ત, કેટલાક પ્રધાનોની (દેખાડવાની) આવક તો એમનાથીય ઓછી હતી. એટલે અન્ય પ્રધાનોનાં રિટર્નની જેમ એમનું રિટર્ન પણ સાચું માની લેવામાં આવતું. આમ છતાં, તેઓ છાપાં દ્વારા પોતાની મિલકત જાહેર કરતા. આ કારણે શરૂઆતનાં વર્ષોમાં તેઓ બહુ રમૂજી માણસ છે એવી છાપ ઊભી થયેલી. એમને ચાર સાળાઓ હતા, ત્રણ સાઢુભાઈઓ હતા, ચાર ભાઈઓ હતા, સાત ભત્રીજા હતા, ત્રણ બનેવી હતા ને પાંચ ભાણેજ હતા – આમ છતાં, કોઈને એમણે સરકારી લોનો ન અપાવી; નોકરીઓ ન અપાવી; લાઈસન્સો ન અપાવ્યાં; સરકારી કૉન્ટ્રેક્ટો ન અપાવ્યા. આ પ્રધાનને કોઈ ગુંડા સાથે; દારૂનો વેપાર કરનાર સાથે કે દાણચોર સાથે ઓળખાણ નહોતી – જરા પણ ઓળખાણ નહોતી. ચૂંટણીમાં એમણે ક્યારેય કોઈ ગુંડાની મદદ લીધી નહોતી કે ક્યારેય કોઈ દાણચોર પાસેથી ચૂંટણીફંડ લીધું નહોતું.